THANA วิ่ง 7% เก็งงบ Q1 โต ทยอยรับรู้ “แบ็กล็อก” กว่า 170 ลบ. ดันรายได้กระฉูด 3 เท่าตัว
THANA บวกกว่า 7% ลุ้นรายได้ไตรมาส 1 โตทะลัก 2-3 เท่าตัว ทยอยรับรู้แบ็กล็อกกว่า 170 ลบ. ส่วนทั้งปีตั้งเป้ายอดขาย 1.2 พันลบ. รับแผนเปิด 3 โครงการใหม่ 2.3 พันลบ.
THANA บวกกว่า 7% คาดรายได้ไตรมาส 1 โตทะลัก 2-3 เท่าตัว ทยอยรับรู้แบ็กล็อกกว่า 170 ลบ. ส่วนทั้งปีตั้งเป้ายอดขาย 1.2 พันลบ. รับแผนเปิด 3 โครงการใหม่ 2.3 พันลบ.
22 เม.ย. 2565

ผู้สื่อข่าวรายงานว่า ราคาหุ้น บริษัท ธนาสิริ กรุ๊ป จำกัด (มหาชน) หรือ THANA ณ เวลา 14:30 น. อยู่ที่ระดับ 3.80 บาท บวก 0.26 บาท หรือ 7.34% สูงสุดที่ระดับ 3.88 บาท ต่ำสุดที่ระดับ 3.56 บาท ด้วยมูลค่าการซื้อขาย 347.98 ล้านบาท

ด้านนายสุทธิรักษ์ เสถียรภาพอยุทธ์ ประธานเจ้าหน้าที่บริหาร THANA เปิดเผยว่า บริษัทตั้งเป้าหมายรายได้ในปี 65 ที่ 1,000 ล้านบาท โดยปัจจุบันบริษัทมียอดขายรอโอนกรรมสิทธิ์ (Backlog) ราว 350 ล้านบาท ที่จะสามารถรับรู้รายได้ในช่วงไตรมาส 1/65 ราว 50% ในขณะเดียวกันบริษัทมีโครงการพร้อมขายอยู่ในมืออีก 292 ยูนิต มูลค่า 1,426 ล้านบาท
ขณะที่บริษัทคาดภาพผลประกอบการจะเด่นชัดในไตรมาส 1/65 โดยคาดว่ารายได้จะมีการเติบโตมากกว่า 2-3 เท่าตัวเมื่อเทียบกับช่วงเดียวกันของปีก่อนเป็นผลมาจากยอดโอนกรรมสิทธิ์ที่มีจำนวนมากหลังมีการผ่อนคลายมาตรการ LTV ที่เกิดขึ้นช่วงปลายปี 64 และบริษัทได้เร่งการระบายสต็อกในมือ
นอกจากนี้แม้ว่าสถานการณ์การแพร่ระบาดของเชื้อไวรัสโควิด-19 จะยังคงมีตัวเลขที่ปรับตัวเพิ่มสูงขึ้น แต่อย่างไรก็ตามการติดเชื้อไม่ได้มีอาการรุนแรงเหมือนครั้งก่อนๆ ส่งผลให้ภาครัฐผ่อนคลายมาตรการต่างๆ ช่วยหนุนให้กำลังซื้อของประชาชนเริ่มกลับมาฟื้นตัวด้วย ในขณะเดียวกันยังคงติดตามสถานการณ์และควบคุมต้นทุนการก่อสร้างอย่างใกล้ชิด และมีประสิทธิภาพ เพื่อไม่ให้เกิดผลกระทบกับต้นทุนของบริษัท
ทั้งนี้บริษัทตั้งเป้ายอดขายปี 65 ที่ 1,200 ล้านบาท โดยได้เตรียมเปิดโครงการใหม่ 3 โครงการ มูลค่าราว 2,300 ล้านบาท แบ่งเป็นโครงการ THANA Habitat ราชพฤกษ์ ในช่วงปลายไตรมาส 2/65 มูลค่าโครงการราว 1,070 ล้านบาท โครงการ THANA RESIDENCE ในช่วงไตรมาส 3/65 มูลค่าโครงการราว 800 ล้านบาท และโครงการ THANA Village มูลค่าโครงการราว 500 ล้านบาท
โดยบริษัทได้เน้นการพัฒนาสินค้าให้โดดเด่น สร้างความแตกต่างผสานทุกชีวิตทุกช่วงวัยอย่างลงตัว นำเสนอแนวคิดใหม่ๆเชื่มทุกจุดของผู้อยู่อาศัย ร่วมพัฒนาชีวิตที่ดีกับสังคมและสิ่งแวดล้อม